Minuta dezbaterii publice

1. iulie 2020, ora 14.00

Subiect: dezbaretea publică a *proiectului de Ordin al ministrului mediului, apelor și pădurilor privind aprobarea Modalității de modificare a limitelor unei arii naturale protejate de interes național prin scoaterea unor suprafeţe din interiorul acesteia, dacă, pentru suprafeţele respective, la data de 29 iunie 2007, erau aprobate, prin hotărâre a Guvernului, licenţe de concesiune pentru* exploatarea de resurse minerale neregenerabile, în temeiul legislaţiei miniere în vigoare.

Dezbaterea a fost condusă de MMAP - Persoana 1, care a prezentat contextul proiectului de Ordin, a mulțumit pentru comentariile primite și a făcut o scurtă prezentare a proiectului de Ordin, subliniind următoarele:

* Deși proiectul de ordin este corelat cu alte acte normative, scopul întâlnirii îl constituie îmbunătățirea acestei act normativ și este necesar ca discuția să se mențină la acest subiect.
* Proiectul de ordin a fost realizat în vederea aplicării prevedrilor Legii nr. 158/2018.
* Proiectul de ordin intenționează să stabilească procedura și actele necesare în vederea aplicăriii prevederilor acestei legi referitoare la modificare a limitelor unei arii naturale protejate de interes național prin scoaterea unor suprafeţe din interiorul acesteia.
* Proiectul de ordin nu are ca obiect stabilirea unei proceduri de compensare a suprafeței scoase dintr-o arie protejată de interes național, pentru că legea este clară cu privire la acest aspect: compensarea se realizează după o procedură similară instituirii de arii protejate.
* Proiectul de ordin se referă strict la metodologia de scoaterea a unei suprafețe dintr-o arie protejată de interes național;

Persoana 2 a exprimat dezacordul cu proiectul de ordin, arătând că se face o discriminare între persoanele fizice care respectă statutul de arie protejată inclusiv cu restricțiile ce decurg din acesta și societățile care administrează licențe de exploatare și pentru care s-a produs o excepție legislativă. De asemenea, a pus în discuție posibilitatea emiterii unor licențe fără ca la momentul respectiv să fie îndeplinite, de fapt, condițiile legale.

Persoana 3 a arătat că Legea nr. 158/2018 și implicit proiectul de Ordin care vine în aplicarea ei sunt o problemă de principiu, pentru că introduc o excepție de la regulă. Mai mult decât atât, este o problemă de asumare a responsabilității statului român, pentru că atât ariile protejate, cât și licențele de exploatare a resurselor neregenerabile sunt asumate de către acesta. De asemenea, a propus să se realizeze o evaluare a impactului pentru licențele miniere anterioare lui 2007, întrucât este posibil să existe o listă cu puține licențe care cad sub incidența Legii nr. 158/2018 și ordinul să nu mai aibă obiect și sunt licențe a căror valabilitate expiră în următorii 3 ani. Cazul Parcului Național Buila este că licența a expirat în anul 2020. De aceea, trebuie studiat fiecare caz în parte. Dacă sunt multe cazuri de acest fel, proiectul de Ordin rămâne fără obiect.

Persoana 4 și Persoana 1 au propus să se solicite ANRM un inventar al licențelor de concesiune în raport cu ariile naturale protejate de interes național. De asemenea, au solicitat clarificări cu privire la tratarea punctuală a fiecărui caz, întrucât scopul Ordinului este să aplice condiții similare pentru toate cazurile similare.

Persoana 4 După stabilirea procedurii generale, fiecare caz va fi abordat individual în procedura de reglementare.

Persoana 5: Problema este că la acest moment nu există o listă cu toate licențele de concesiune care au fost emise pentru suprafețe suprapuse cu ariile naturale protejate de interes național. Este necesar ca ANANP și ANRM să se consulte în vederea actualizării acestei liste. Cu privire la Legea în baza căreia s-a redactat proiectul de Ordin, a arătat că există intenția de a o ataca la Curtea de Justiție a Uniunii Europene. Referitor la proiectul de Ordin, are două obiecții:

1. Legea 158/2018 se referă doar la ariile protejate de interes național care nu se suprapun cu arii de interes internațional sau comunitar, deci proiectul de Ordin ar trebui să vizeze numai ariile naturale protejate de interes național care nu se suprapun cu alte tipuri de arii, din acest punct de vedere fiind necesară corelarea proiectului de Ordin cu Legea 158/2018 și cu Decizia CCR 313/2018.
2. În siturile de importanță comunitară nu este permisă exploatarea resurselor neregenerabile. Există o decizie CJUE care susține acest lucru.

Persoana 1 a menționat că Decizia va fi analizată împreună cu juriștii și, dacă va fi necesar, art. 4 va fi refăcut în lumina acestor comentarii.

Persoana 3 a completat cu faptul că este o contradicție cu Legea minelor, care spune că mineritul este interzis în ariile naturale protejate. Persoana 6 Activitățile care se vor desfășura în situri Natura 2000 se supun unei evaluări anterior începerii.

Persoana 7 a reiterat ideea că este necesar ca pentru proiectul de Ordin să se facă o evaluare a impactului (comentariu transmis și în scris). De asemenea, este dispus să coopereze pentru îmbunătățirea prezentului proiect.

Persoana 1 A reiterat ideea că proiectul de Ordin nu îndeplinește criteriile necesare pentru a intra sub incidența legislației care impune realizarea evaluării de impact. Evaluarea se va face pe cazuri specifice.

Persoana 4 a explicat că va fi analizată posibilitatea de a fi solicitat actul de reglementare anterior promovării proiectului de act normativ care atestă scoaterea din aria naturală protejată a suprafeței pentru care a fost aprobată licența de concesiune anterior anului 2007.

Persoana 1 a concluzionat că, pentru a elimina suspiciunea că se va face exploatarea în situri fără obținerea documentelor e reglementare, proectul de Ordin poate fi completat cu un nou articol – art. 5 cu următoarea propunere de text

”Dacă suprafața eliminată dintr-o arie naturală protejată de interes național în baza prevederilor Legii nr. 158/2018 și urmând Metodologia din prezentul ordin are statutul de sit Natura 2000, exploatarea de resurse minerale neregenerabile este posibilă numai în condițiile respectării *Legii nr. 292/2018 privind evaluarea impactului anumitor proiecte publice şi private asupra mediului*”.

Persoana 5 a solicitat ca în noua propunere de articol să fie introdusă o formulare care să acopere toate categoriile de arii protejate și în cuprinsul Metodologiei să se specifice clar faptul că instituirea regimului de arie protejată în compensare trebuie să se facă anterior scoaterii suprafeței vizată de Legea 158/2018.

Persoana 3 trebuie analizată fezabilitatea proiectului minier pe un orizont de timp îndelungat.

Persoana 5 iar la analiză trebuie să fie discuții reale, inclusiv cu comunitățile locale, pe un orizont de timp de 10-20 de ani și să se aibă în vedere atât pierderile, cât și câștigurile de orice fel.